L‐UE qablet dwar regoli aktar stretti għall‐emissjonijiet ta' CO2 tal‐karozzi u l‐vannijiet. Ara l-infografika sħiħa L‐UE qiegħda tagħmel it‐trasport bit‐triq aktar nadif billi tistabbilixxi standards stretti ġodda ta' emissjonijiet tad‐diossidu tal‐karbonju għal karozzi u vetturi kummerċjali ħfief. B'hekk l-UE ser toqrob lejn il‐ksib tal‐miri klimatiċi tagħha, u ser jiżgura li l‐manifatturi tal‐karozzi jikkontribwixxu għall‐isforzi tat‐tnaqqis tal‐emissjonijiet ta' gassijiet serra. L‐għan tar‐regolament li l‐Kunsill adotta llum huwa li jiżgura li mill‐2030 'il quddiem il‐karozzi l‐ġodda jirrilaxxaw medja ta' 37.5 % inqas ta' CO2 u l‐vannijiet ġodda jirrilaxxaw medja ta' 31 % inqas ta' CO2 meta mqabbla mal‐livelli tal‐2021. Bejn l‐2025 u l‐2029, kemm il‐karozzi kif ukoll il‐vannijiet ser ikunu meħtieġa jirrilaxxaw 15% inqas CO2. Dawn huma l‐miri għall‐flotot fl‐UE kollha. L‐isforz għat‐tnaqqis ta' CO2 ser jitqassam fost il‐manifatturi abbażi tal‐medja tal‐massa tal‐flotta tal‐vetturi tagħhom. Il‐Kummissjoni ppreżentat il‐proposta għal regolament ġdid f'Novembru 2017 bħala parti mit‐tielet pakkett dwar il‐mobbiltà nadifa. Il‐Parlament Ewropew adotta l‐pożizzjoni tiegħu fit‐3 ta' Ottubru 2018. Il‐Kunsill qabel dwar il‐pożizzjoni tiegħu (approċċ ġenerali) fid‐9 ta' Ottubru 2018. In‐negozjati mal‐Parlament Ewropew bdew fl‐10 ta' Ottubru 2018 u ntemmu bi ftehim proviżorju fis‐17 ta' Diċembru, li ġie kkonfermat fis‐16 ta' Jannar 2019 mill‐ambaxxaturi għall‐UE tal‐istati membri. L‐adozzjoni formali tar‐regoli l‐ġodda mill‐Kunsill li seħħet illum hija l‐aħħar stadju tal‐proċedura. L‐għan ġenerali tal‐proposta huwa li tikkontribwixxi biex jintlaħqu l‐għanijiet tal‐Ftehim ta' Pariġi u biex tintlaħaq il‐mira ta' tnaqqis ta' 30 % madwar l‐UE kollha sal‐2030, meta mqabbel mal‐2005, tal‐isforzi li ma jaqgħux taħt is‐settur tal‐ETS (Skema għan‐Negozjar tal-Emissjonijiet) stabbilita mill-Kummissjoni Ewropea, li hija tradotta f'miri nazzjonali fir-Regolament dwar il-Kondiviżjoni tal-Isforzi. Il‐miżuri u l‐miri proposti huma bbażati fuq il‐qafas għall‐klima u l‐enerġija għall‐2030 u l‐istrateġija tal‐unjoni tal‐enerġija, li timmira lejn tnaqqis fl‐emissjonijiet mit‐trasport u l‐konsum tal‐enerġija. Il‐ħtieġa mnaqqsa għall‐karburanti fossili ser ittejjeb ukoll is‐sigurtà tal‐provvista tal‐enerġija fl‐UE u tnaqqas id‐dipendenza tagħna fuq l‐importazzjonijiet tal‐enerġija minn pajjiżi terzi. Nota ta' adozzjoni Dikjarazzjonijiet Standards ta' emissjonijiet ta' CO2 għall‐karozzi u l‐vannijiet: il‐Kunsill jikkonferma ftehim dwar limiti aktar stretti (stqarrija għall‐istampa, 16/01/2019) Proposta tal-Kummissjoni Ara l-paġna tal-laqgħa